Fostul preşedinte Traian Băsescu afirmă că răspunsul ministrului Interne Carmen Dan la acuzaţiile şi la cererea de demisie formulată de prim-ministrul Mihai Tudose este ridicol, remarcând că nici premierul nu îşi asumă decizia revocării, iar concluzia sa este că PSD este incapabil de guvernare instituţională şi a devenit un risc, inclusiv de securitate, pentru România.

"PSD este incapabil de guvernare instituţională şi a devenit un risc, inclusiv de securitate, pentru România. Ţara este azi aruncată în criză politică şi totală decredibilizare. Premierul Mihai Tudose îi cere public ministrului internelor să demisioneze, dar nu-şi asumă soluţia instituţională, corectă şi constituţională prin care să ceară Preşedintelui României revocarea ministrului. Ministrul de la interne, doamna Carmen Dan, îi răspunde public premierului că nu demisionează pentru că a fost numită de partid. Ridicol răspuns, pentru că instituţional a fost propusă pe lista guvernului de premier, votată de Parlament şi numită prin decret de Preşedintele României urmare a depunerii jurământului. Aşa scrie în Constituţie", scrie Băsescu într-o postare intitulată "România sfâşiată de hienele din PSD".

El susţine că pe fondul acestei dispute, "Constituţia României este făcută pulbere, iar statul român se face ţăndări, arătând ca un stat fără reguli de guvernare, cu un premier fără autoritate asupra membrilor guvernului, cu un guvern împărţit pe găşti".

Conform lui Băsescu, după episodul Grindeanu, la doar câteva luni, "PSD-ul lui Dragnea dă o nouă probă că este incapabil pentru guvernare".

"Oricum, şi din interior, şi din exterior, România arată ca o ţară sfâşiată de interesele găştilor din PSD", remarcă fostul preşedinte, adăugând: "Făcând haz de necaz, aş spune că Dragnea şi gaşca lui au inventat ministere autonome în Guvernul Tudose (ungurii pot fi invidioşi)".

Ministrul Afacerilor Interne Carmen Dan a anunţat, joi seară, că nu demisionează din funcţia de ministru de Interne.

”Guvernul este unul politic, iar miniştrii sunt nominalizaţi şi validaţi în forurile statutare ale partidelor din Coaliţie şi tot acolo se aprobă retragerea lor din Guvern”, a declarat Carmen Dan.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.